**Năvalnicul - poem epic**

*Romeo Tarhon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost pe vremuri un popor

Cum n-a mai fost vreodată

Şi-un crai din Lupi coborâtor

Cu o superbă fată

Pe care-un mare împărat

Trufaş şi-n plină fală

O vru cu tot cu-al ei regat

Dând cu război năvală...

Părul bălai de aur-spic

Pe spate-n lungi cosiţe,

Ochi de safir pe-obrazul mic

Cu ştrengăreşti gropiţe,

Cu trupu-i ca un fir de stuf

Subţire şi mlădie,

Uşoară ca un puf de puf,

Când vântu-abia adie.

Ci doar gingaşă surâzând

Cu buzele-i de fragă,

Stârnea ispitele căzând

Fără de leac de dragă.

Şi împăratul din Apus,

Să-şi capete iubita,

Fiică de rege nesupus,

Cu Lupii toi pornit-a.

Şi spre a fi la adăpost

Să nu îi cadă-n mână,

Fecioara regelui a fost

Trimisă-n munţi la stână.

Şi i s-a dat în păstorit

O turmă de mioare,

Iar pentru somn şi locuit

Colibă-ncăpătoare.

Mergea cu turma la păscut

Din zori şi până-n seară

Pe-un colţ de rai necunoscut

Din minunata-i ţară.

Poieni cu flori de paradis

Înmiresmate-n rouă

Mirifice i s-au deschis

Spre altă lume, nouă.

Vrăjită pe un mal de lac,

Vrând turma să-şi adape,

La umbră de bătrân copac

Se cufundă sub pleoape...

Cu luna-n apa de cleştar,

Pe pat de flori şi iarbă,

Dormea adânc cu suflul rar

Şi un surâs pe barbă.

Dar ca un abur alb, întins,

În vis şi-aevea parcă,

Din munte-o ceaţă s-a prelins

Pe-al nopţii ochi cu cearcăn,

Învăluind chipul senin

Al fragedei fecioare,

Pe buze a atins-o lin

Cu dulce sărutare.

Şi parcă-aevea s-a simţit

Fiorilor captivă

Şi-mbrăţişării ce-a păţit

Cu grijă milostivă.

A doua zi soarele hăt

Urcase la amiază,

Iar ei în dulcele desfăt

Nu îi venea să crează!

Pe buzele-i ca de pojar

Şi pântecu-i de nimfă

Simţea sărutul ca de jar

Prin sânge şi prin limfă.

Şi neştiind că starea ei

În vrăjă o s-o prindă,

Privi în lac, văzu scântei,

Oglinzi ce se oglindă

Şi din pădurile de fagi

Şi brazi cu vântu-n şuier,

Un dor de cei doriţi şi dragi

Răzbea duios din fluier...

\*

\* \*

Din depărtări de vis şi dor,

A regelui codană

Simţi în pântec drag odor

Mişcând precum o geană...

Mioarele pe zi creşteau

Sub grija-i de stăpână

Şi miei la ugere sugeau

Făcând corniţe, lână...

Mânată de al casei dor

Ea se întoarse-acasă

Ascunsă-n straie de păstor,

Cu şubă, cuşmă groasă...

Durere, doliu, moarte, scrum

Găsi-n regat în vale,

Un iad arzând în foc şi fum...

Era prăpăd şi jale.

Cum vremea nu şedea în loc,

Trecură luni vreo nouă

Şi veni ceasul de soroc

Pentru făptură nouă...

Moşit pe-ascuns fără alai

De patru naşe-mume,

Fecior din flori, vlăstar de crai,

A fost adus pe lume...

Iar naşele ce l-au năşit,

Patru minuni de zâne,

L-au norocit şi l-au ursit

Numai cu daruri bune...

Fiind sfârşit de Făurar,

Întâia, Primăvara,

I-a-nsămânţat în suflet har

Să îşi iubească ţara

Cu prospeţimea zorilor

Şi semenii de-o fire

Cu gingăşia florilor,

Cea plină de iubire,

Să aibă parte, i-a ursit,

Mereu de tinereţe,

De boli şi de dureri ferit,

De hâda bătrâneţe...

Şi să nu fie mai prejos

În daruri zâna Vară,

L-a făcut chipeş şi spătos

Şi cu dulceaţă rară

Ca pe un fruct l-a înzestrat,

Copt vara la căldură,

Iubit să fie şi bărbat

Cu vorbe dulci pe gură...

În dar un fluier i-a adus

Mănoasa Toamna tristă

Şi vers duios în el a pus

Cum altul nu există,

Şi glas măiastru-n piept şi gât

Uns cu nectar şi miere

Să ţină lumii de urât

La ceasuri de durere.

Iar zâna Iarnă i-a ţesut

Strai alb cu pietre rare

Şi un brâu roşu i-a cusut

Cu perle sclipitoare.

Pe cât creştea de frumuşel,

Înalt şi lat în spate,

Şi straiele creşteau pe el

Ca neaua de curate.

Şi peste ani din an în an,

Frumos flăcău crescuse,

Înalt ca trunchiul de castan

Şi mândru se făcuse.

Cu ochii verzi, păr mătăsos,

Ca de tăciune negru,

Cu mustăcioară de-abanos,

Era frumos de-a-ntregul.

Din glas şi fluieraş cântând

Înduioşa amarul

Cu mierea vorbei şi având

Sărut de foc ca jarul.

Iubit de fete şi femei,

Iubindu-le la rându-i,

Jurau că-i zeu din lupii-zei,

Îmbrăţişări cerându-i.

Părând din alt tărâm sosit

Tot răul să îl curme,

O vreme nu l-au mai zărit

Şi nu-i aflau de urme.

Şi ca şi mamă-sa, în munţi,

De lume să se fure,

Plecă pe tâmple şi pe frunţi

De piatră şi pădure.

Stăpân pe codri şi pe cer

Cu turma de mioare,

În gând se întreba stingher:

- Au cine mi-s eu, oare,

Acesta ce a fi nu par

De-un soi cu lumea toată?

Cum mi-a fost dat ca să răsar

Şi cine-mi este tată?

- Ca tu să ştii ce vrei să ştii

Urmează-mă băiete,

Un glas tună şi se-auzii,

Eşti craiul Dragobete,

Iar Dochia e maica ta

Şi-al Pietrei Duh tătânul

Ce-n munţi şi-n lac în veci va sta

Fiindu-le stăpânul.

Uimit de-acel ecou vocal,

Privi în zare roată,

În lung de lac şi-n lat de mal

Şi-un pustnic i se-arată

Cu pasul mic şi trupul frânt,

Parcă plutind ca pana,

Ca umbra unei frunze-n vânt,

Cu părul, barba, geana

Mai albe decât neaua-n pisc

De munte iarna, vara,

Cu străluciri de obelisc.

Purtând pe chip povara

Înţelepciunii prin ani mulţi,

Mai mulţi decât stejarul,

I se înfăţişă desculţ

În giulgiul alb ca varul.

Şi dinainte rupt din trunchi,

Pe sfânt în piept primindu-l,

Sfios feciorul în genunchi

De jos în sus privindu-l,

I-a mulţumit, i-a sărutat

Gingaşa-i mână dreaptă,

S-a ridicat şi l-a urmat

Pe calea-i înţeleaptă

Spre peştera cu flori de colţ

Unde-şi avea sălaşul

Pe pat de flori, sub flori pe bolţi...

Uimit fu ciobănaşul.

Luându-l, dară, ucenic,

Rămase să-l înveţe

Cum viaţa creşte din nimic

Şi tâlcuind poveţe

Din al naturii tainic tom,

Secrete să deprindă,

Iar de la plante, păsări, pom

Leac pentru boli să prindă;

Fiinţelor fără cuvânt

Să le înveţe graiul

Şi semnelor de pe pământ

Ce magic şi-ascund traiul;

În codrii-l învăţă apoi

De fiare-a nu se teme.

De-acum, să plece înapoi

În sat, venise vreme.

\*

\* \*

Şi când în lume-a revenit

Din lumea de mistere,

Cu dragoste a fost primit

Primind-o s-o ofere.

Mai mult, cu drag şi cu văpăi,

Decât până plecase,

Trezea iubire a lor săi,

Şi fetelor focoase.

Şi se făcuse zburător,

Doar ce îşi lua avântul

Chemat prin gând în ajutor

Şi străbătea pământul.

Cum se făcea că nici un soţ,

Iubit, amant, logodnic,

Pe-al inimilor slabe hoţ

Cuceritor şi rodnic

Nu-l urzicau cu gelozii,

Nu-l otrăveau cu ură,

Nu se ştia, ci-n vremi târzii

Se-află din gură-n gură

De la un biet bătrân din sat

Care trecuse suta

De ani şi, iaca, dezlegat

De jurâmânt putut-a

Să dea misterul în vileag:

- Băietu-aista, zise,

Să ştiţi că le-a căzut cu drag

În făurar, în vise,

Ivindu-se doar mirilor

Novici în prag de nuntă

Şi tainele iubirilor

Pe care toţi le-nfruntă

Le-a arătat şi i-a-nvăţat

Să aibă iscusinţă,

Să aibă bărbăţie-n pat

Şi leac la neputinţă.

Or, ei, în schimb, prin jurământ

Păstrau în ei secretul

Cât timp în traiul pe pământ

Îmbătrânind cu-ncetul

Nu ajungeau la centenar

Şi la purificare,

Cum se petrece tot mai rar,

Primind-o nu oricare...

Şi după ani şi ani şi vieţi

Cu sutele de sute,

În care fete şi băieţi

Prinzând să se sărute

Au învăţat din tată-n fiu

Şi de la maici la fiice

Iubirea şi fiorul viu

Şi vorbe dragi a zice

Şi au transmis din leat în leat

A dragostei menire

Dintre femeie şi bărbat

Prin sfânta lor unire,

Cum tot mai rar şi tot mai strâmb

De-o vreme se petrece

În inimile ca de plumb

Şi ca de piatră rece

Chiar şi aici, pe vechi meleag

Şi-n leagăn de frăţie,

Unde de dor, dureri şi drag

De soţ şi de soţie

Şi de părinţi şi de bunici,

Şi de strămoşi şi neamuri,

În ţara Lupilor de-aici

Cu dragi şi sfinte hramuri,

Al Pietrei Duh şi tatăl bun

Lui bunul Dragobete,

Îşi chemă fiu-ntr-un ajun

De praznic pentru fete

Şi îl lipi de pieptul lui

La pieptu-i să îl ştie,

Cu grija înţeleptului

Să-l vază pe moşie.

Şi să nu-l scape îndrăcit

De vreo ispită goală,

De la cornaciul îndrăgit

De piaza de sub poală,

Rugă pe Maica Celui Sfânt

Şi milostiv şi falnic

Să-l schimbe-n plantă de pământ

Cu numele Năvalnic.

Şi-aşa purcese şi făcu

Fecioara preacurată

Zicând - Băiete, de acu

Vei sta cu bunul tată

Şi vei renaşte şi-nflori

Devreme primăvara,

Vei răsări şi vei spori

Dând spor în toată ţara.

Ci toţi şi toate au un rost

Şi o menire-anume

Câte mai sunt şi câte-au fost

Minuni în astă lume.

\*

\* \*

Precum am auzit şi eu

Minunea de poveste,

Aşa a fost şi rostul meu

S-o spun şi că mai este

Acelaşi obicei şi azi

Deşi ni-i traiul jalnic

Loviţi de patimi şi necaz,

Credinţa în Năvalnic

Şi în magia lui mereu.

În semn de preţuire,

Pentru mărinimosul zeu

Al vieţii-ntru iubire,

Fecioarele îl poartă-n sân

În pungă de mătase

Şi-l pune soaţa de stăpân

Pe toc de uşi la case

S-alunge farmece şi vrăji.

Şi-l ţin la piept şi mirii

Din firele-i să facă străji

În contra învrăjbirii

Şi-a aprigelor răzbunări

De muieruşti spurcate

Care la pat şi sărutări

Cam fost-au refuzate.

Şi-i leac, Năvalnicul, la răni

Nu doar ce ard în suflet,

Ci şi beteşugitei cărni

Oprind biet trup din umblet.

Aduce spor, noroc şi bani,

Alungă ghinionul,

Lungeşte viaţa peste ani

Ca remful şi tarhonul...

Dar vă-ntrebaţi, cu Dochia

Ce va fi fost să fie,

Pe unde-şi poartă rochia

De nu o fi stafie?

Gurile rele cică zic,

Doar să se afle-n treabă,

Că nu e bună de nimic

Şi e demult o babă

Pusă mereu pe stricăciuni

Şi-afurisită-n clanţă,

Cu vestea printre băbăciuni

Că-i mare cotoroanţă

Şi într-un mărţişor, de rea,

S-a pus să se îmbrace

Când neaua tocmai se topea

Cu nouă mari cojoace

Să-şi urce oile din timp

La munte la păşune,

Sfidînd a zânei antotimp

Cu zile calde, bune...

Şi-abia în munţi, să-şi lepede

Cojoacele la soare,

Se îndură, nu repede,

Ci rând pe rând. Dar mare

Şi straşnic ger din nou s-a pus.

Fără de foc în vatră,

S-a preschimbat cu turma sus

În stană grea de piatră.

Dar sunt şi guri de oameni buni

Şi înţelepţi ce-n semne

Citesc tot felul de minuni

Şi ce vor să însemne.

Ei cred că Dochia s-a dus

Sus la Ceahlău cu turma

Şi că iubitului i-a spus

Să-i șteargă-n lume urma

Și s-o preschimbe-n cremene

Cu dânsul să rămână

Şi-n veci de veci să-i semene,

Să fie împreună.

Iar eu pe-aceştia-i cred şi cred

În tâlcuri înţelepte,

Cu voia-n taine să purced,

A Domnului, ce drept e!